               EURÓPSKA KOMISIA
            V Bruseli11. 4. 2018
            COM(2018) 176 final
            2018/0085(NLE)
            Návrh
            ROZHODNUTIE RADY
            o podpise v mene Európskej únie Dohody medzi Európskou úniou a Brazílskou federatívnou republikou, ktorou sa mení Dohoda medzi Európskou úniou a Brazílskou federatívnou republikou o zrušení vízovej povinnosti pri krátkodobých pobytoch pre držiteľov diplomatických, služobných alebo úradných pasov

               DÔVODOVÁ SPRÁVA

               1.KONTEXT NÁVRHU

               Nariadením (EÚ) č. 610/2013 z 26. júna 2013
                  1
                (ďalej len zmena Kódexu schengenských hraníc) sa zmenil Dohovor, ktorým sa vykonáva Schengenská dohoda
                  2
               , nariadenie (ES) č. 562/2006
                  3
                (Kódex schengenských hraníc) a nariadenie (ES) č. 810/2009
                  4
                (vízový kódex) a okrem iného sa nanovo vymedzila koncepcia krátkodobého pobytu pre štátnych príslušníkov tretích krajín v schengenskom priestore. Od 18. októbra 2013 je maximálna povolená dĺžka pobytu pre štátnych príslušníkov tretích krajín, ktorí majú v úmysle cestovať na krátkodobý pobyt do schengenského priestoru, bez ohľadu na to, či majú vízovú povinnosť, alebo či sú od nej oslobodení, vymedzená na „90 dní v rámci akéhokoľvek 180-dňového obdobia“. Na rozdiel od vymedzenia, ktoré bolo v platnosti do 18. októbra 2013 (tri mesiace počas šesťmesačného obdobia odo dňa prvého vstupu), je táto nová koncepcia presnejšia, keďže sa dĺžka pobytu stanovuje v dňoch, a nie v mesiacoch. Okrem toho bol z vymedzenia vypustený pojem „odo dňa prvého vstupu“, ktorý bol zdrojom mnohých nejasností a otázok.

               Zmenou Kódexu schengenských hraníc sa zaviedli všetky potrebné zmeny v acquis EÚ v oblasti víz a hraníc, t. j. zmeny Dohovoru, ktorým sa vykonáva Schengenská dohoda, Kódexu schengenských hraníc, vízového kódexu a nariadenia (ES) č. 539/2001
                  5
               . Koncepcia krátkodobého pobytu je ale zakotvená aj v medzinárodných dohodách, ktoré uzavrela Európska únia. V dohodách o zrušení vízovej povinnosti s Antiguou a Barbudou
                  6
               , Bahamami
                  7
               , Barbadosom
                  8
               , Brazíliou
                  9
               , Mauríciom
                  10
               , Svätým Krištofom a Nevisom
                  11
                a Seychelami
                  12
                sa pri vymedzovaní trvania bezvízového pobytu stále odkazuje na predchádzajúce vymedzenie („tri mesiace počas šesťmesačného obdobia odo dňa prvého vstupu“
                  13
               ).

               Komisia 16. júla 2014 prijala odporúčanie na rozhodnutie Rady o poverení začať rokovania o zmene dohôd o zrušení vízovej povinnosti pri krátkodobých pobytoch medzi Európskou úniou a uvedenými krajinami
                  14
               , ktoré Rada prijala 9. októbra 2014
                  15
               . Účelom tohto rozhodnutia bolo zaviesť vo vzťahu k týmto siedmim krajinám nové vymedzenie krátkodobého pobytu, ako sa stanovuje v zmene Kódexu schengenských hraníc. Vymedzenie krátkodobého pobytu v dohodách o zrušení vízovej povinnosti v dňoch namiesto mesiacov je navyše menej náročné z hľadiska overovania a vypočítavania elektronickými alebo IT prostriedkami, a teda vhodnejšie pre centralizované systémy riadenia hraníc, akým je aj navrhovaný systém vstup/výstup (EES)
                  16
               .

               Komisia po poverení Radou začala rokovania o zmene dohôd o zrušení vízovej povinnosti s danými siedmimi krajinami (Antigua a Barbuda, Bahamy, Barbados, Brazília, Maurícius, Svätý Krištof a Nevis a Seychely).

               Rokovania s Brazíliou boli úspešne ukončené 31. októbra 2017 parafovaním dohôd, ktorými sa menia dve dohody medzi Európskou úniou a Brazílskou federatívnou republikou, a to dohoda o zrušení vízovej povinnosti pri krátkodobých pobytoch pre držiteľov diplomatických, služobných alebo úradných pasov a dohoda o zrušení vízovej povinnosti pri krátkodobých pobytoch pre držiteľov bežných cestovných pasov. Obe zmluvné strany sa popri menších technických úpravách (pozri ďalej) dohodli na prijatí nového vymedzenia „krátkodobého pobytu“, ale z hľadiska cestujúcich sú všetky zmeny zanedbateľné.

               Osobitné postavenie Spojeného kráľovstva a Írska je zohľadnené v preambule dohody.

               2.PRÁVNY ZÁKLAD, SUBSIDIARITA A PROPORCIONALITA

               •Právny základ

               Dohoda medzi Európskou úniou a Brazílskou federatívnou republikou, ktorou sa mení Dohoda medzi Európskou úniou a Brazílskou federatívnou republikou o zrušení vízovej povinnosti pri krátkodobých pobytoch pre držiteľov diplomatických, služobných alebo úradných pasov (ďalej len „dohoda“) si vyžaduje schválenie oboch zmluvných strán v súlade s ich príslušnými postupmi. Na strane Únie sa vyžaduje rozhodnutie Rady o podpise a uzavretí danej dohody.

               Tento návrh sa predkladá Rade s cieľom povoliť podpis danej dohody.

               Dohodou sa zabezpečuje právny súlad, ako aj harmonizácia medzi členskými štátmi tým, že sa uplatňuje nové vymedzenie krátkodobého pobytu, ktoré sa stanovuje v zmene Kódexu schengenských hraníc a ktoré zaisťuje jednoznačný výklad pojmu „krátkodobý pobyt“.

               Právnym základom tohto návrhu je článok 77 ods. 2 písm. a) Zmluvy o fungovaní Európskej únie (ZFEÚ) v spojení s jej článkom 218.

               Únia nemá právomoc meniť dohody o zrušení vízovej povinnosti, ktoré by zaväzovali štyri krajiny, ktoré sú pridružené k vykonávaniu schengenského acquis vrátane spoločnej vízovej politiky. S cieľom zabezpečiť harmonizovaný prístup a vykonávanie ustanovení týkajúcich sa dĺžky povoleného pobytu v schengenskom priestore je v dohode zahrnuté spoločné vyhlásenie, v ktorom sa konštatuje, že je žiaduce, aby Brazília na jednej strane a Island, Lichtenštajnsko, Nórsko a Švajčiarsko na strane druhej zodpovedajúcim spôsobom upravili svoje existujúce bilaterálne dohody o zrušení vízovej povinnosti.

               •Subsidiarita (v prípade inej ako výlučnej právomoci)

               Podľa článku 77 ods. 2 písm. a) ZFEÚ patria rokovania o dohodách o zrušení vízovej povinnosti do výlučnej právomoci Únie.

               Ak je okrem toho jednou zo zmluvných strán medzinárodnej dohody Európska únia, akékoľvek zmeny takejto dohody nemôžu právne implementovať členské štáty samy. Preto je potrebné opatrenie na úrovni Únie.

               •Proporcionalita

               Predkladaný návrh neprekračuje rámec toho, čo je nevyhnutné na dosiahnutie sledovaného cieľa, ktorým je zmena existujúcej dohody medzi Brazílskou federatívnou republikou a Európskou úniou o zrušení víz pri krátkodobých pobytoch pre držiteľov diplomatických, služobných alebo úradných pasov.

               3.VPLYV NA ROZPOČET

               Tento návrh so sebou neprináša dodatočné náklady pre rozpočet EÚ.

               4. VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU

               •Konzultácie so zainteresovanými stranami

               Rada 9. októbra 2014 prijala smernice na rokovania, ktorými poverila Komisiu začať rokovania s Brazíliou o zmene dohody medzi obomi zmluvnými stranami o zrušení vízovej povinnosti pri krátkodobých pobytoch pre držiteľov diplomatických, služobných alebo úradných pasov. Členské štáty boli informované o pokroku rokovaní na zasadnutiach pracovnej skupiny pre víza.

               5.ĎALŠIE PRVKY

               •Výsledok rokovaní

               Komisia sa domnieva, že ciele stanovené Radou v smerniciach na rokovania boli dosiahnuté a návrh dohody je pre Úniu prijateľný.

               Konečný obsah dohody možno zhrnúť takto:

               a) Trvanie pobytu

               Dohoda umožňuje občanom Európskej únie, ktorí sú držiteľmi platného diplomatického, služobného alebo úradného pasu, a občanom Brazílie, ktorí sú držiteľmi platného diplomatického, služobného alebo úradného pasu, cestovať na územie druhej zmluvnej strany bez potreby víz, a to na maximálne obdobie 90 dní v rámci akéhokoľvek 180-dňového obdobia (namiesto maximálneho obdobia troch mesiacov počas šiestich mesiacov odo dňa prvého vstupu). Toto vymedzenie sa uplatňuje v celej dohode.

               b) Záverečné ustanovenia – pozastavenie uplatňovania dohody (článok 8 ods. 4)

               Dohodou sa upravuje posledná veta článku 8 ods. 4 takto: „Zmluvná strana, ktorá pozastavila uplatňovanie tejto dohody, okamžite informuje druhú zmluvnú stranu o tom, že dôvody na pozastavenie pominuli, a pozastavenie zruší.“ Doplnením slov „a pozastavenie zruší“ do súčasného znenia sa v dohode objasní, že pozastavenie zrušenia vízovej povinnosti treba zrušiť, ak dôvody, ktoré k nemu viedli, už pominuli. Touto zmenou sa zosúlaďuje znenie dohody s Brazílskou federatívnou republikou o zrušení vízovej povinnosti pri krátkodobých pobytoch pre držiteľov diplomatických, služobných alebo úradných pasov so všetkými ostatnými dohodami o zrušení vízovej povinnosti, ktoré Únia podpísala v rokoch 2015 a 2016. Dňa 14. júna 2016 sa táto zmena prekonzultovala s pracovnou skupinou pre víza a žiadny členský štát nevzniesol námietky.

               c) Spoločné vyhlásenia

               K dohode sú pripojené dve spoločné vyhlásenia:

               – týkajúce sa výkladu obdobia 90 dní v rámci akéhokoľvek 180-dňového obdobia a

               – týkajúce sa Islandu, Nórska, Švajčiarska a Lichtenštajnska.

               e) Nadobudnutie platnosti

               Táto dohoda nadobudne platnosť prvým dňom šiesteho mesiaca nasledujúceho po dni, keď posledná zmluvná strana oznámi druhej zmluvnej strane ukončenie ratifikačných postupov. Na to, aby sa zabezpečila právna istota a aby sa cestujúcim umožnilo porozumieť právnej úprave a dodržiavať ju, je potrebné dostatočne dlhé prechodné obdobie. Toto šesťmesačné obdobie po ukončení ratifikácie dohody umožní cestujúcim, aby dokončili krátkodobé pobyty, ktoré sa stále počítajú výlučne podľa starého vymedzenia, pred tým, ako nadobudne platnosť nové vymedzenie krátkodobého pobytu a jeho spätne orientované 180-dňové referenčné obdobie.

               Dohodou sa nemenia žiadne ďalšie ustanovenia existujúcej Dohody medzi Európskou úniou a Brazílskou federatívnou republikou o zrušení vízovej povinnosti pri krátkodobých pobytoch pre držiteľov diplomatických, služobných alebo úradných pasov, a to ani ustanovenia o územnej pôsobnosti.

               6.ZÁVER

               Na základe uvedených výsledkov Komisia navrhuje, aby Rada rozhodla o podpise dohody v mene Únie a poverila predsedu Rady, aby určil osobu(-y) riadne splnomocnenú(-é) podpísať dohodu v mene Únie.

               2018/0085 (NLE)

               Návrh

               ROZHODNUTIE RADY

               o podpise v mene Európskej únie Dohody medzi Európskou úniou a Brazílskou federatívnou republikou, ktorou sa mení Dohoda medzi Európskou úniou a Brazílskou federatívnou republikou o zrušení vízovej povinnosti pri krátkodobých pobytoch pre držiteľov diplomatických, služobných alebo úradných pasov

               RADA EURÓPSKEJ ÚNIE,

               so zreteľom na Zmluvu o fungovaní Európskej únie, a najmä na jej článok 77 ods. 2 písm. a) v spojení s jej článkom 218 ods. 5,

               so zreteľom na návrh Európskej komisie,

               keďže:

               (1)Nariadením Európskeho parlamentu a Rady (EÚ) č. 610/2013
                  17
                sa zaviedli horizontálne zmeny v acquis Únie v oblasti víz a hraníc a krátkodobý pobyt sa vymedzil ako maximálne 90 dní v rámci akéhokoľvek 180-dňového obdobia.

               (2)Treba, aby sa s ohľadom na harmonizáciu režimu Únie týkajúceho sa krátkodobých pobytov toto nové vymedzenie začlenilo do Dohody medzi Európskou úniou a Brazílskou federatívnou republikou o zrušení vízovej povinnosti pri krátkodobých pobytoch pre držiteľov diplomatických, služobných alebo úradných pasov.

               (3)Rada 9. októbra 2014 poverila Komisiu začať rokovania o dohode medzi Európskou úniou a Brazílskou federatívnou republikou, ktorou sa mení Dohoda medzi Európskou úniou a Brazílskou federatívnou republikou o zrušení vízovej povinnosti pri krátkodobých pobytoch pre držiteľov diplomatických, služobných alebo úradných pasov (ďalej len „dohoda“). Rokovania s Brazíliou o dohode boli úspešne ukončené jej parafovaním 31. októbra 2017.

               (4)Toto rozhodnutie predstavuje vývoj ustanovení schengenského acquis, ktorého sa Spojené kráľovstvo nezúčastňuje v súlade s rozhodnutím Rady 2000/365/ES
                  18
               ; Spojené kráľovstvo sa preto nezúčastňuje na prijatí tohto rozhodnutia, nie je ním viazané ani nepodlieha jeho uplatňovaniu.

               (5)Toto rozhodnutie predstavuje vývoj ustanovení schengenského acquis, na ktorých sa Írsko nezúčastňuje v súlade s rozhodnutím Rady 2002/192/ES
                  19
               ; Írsko sa preto nezúčastňuje na prijatí tohto rozhodnutia, nie je ním viazané ani nepodlieha jeho uplatňovaniu.

               (6)Pozmeňujúca dohoda by sa mala podpísať v mene Únie a vyhlásenia pripojené k pozmeňujúcej dohode by sa mali schváliť v mene Únie,

               PRIJALA TOTO ROZHODNUTIE:

               Článok 1

               Týmto sa v mene Únie schvaľuje podpis Dohody medzi Európskou úniou a Brazílskou federatívnou republikou, ktorou sa mení Dohoda medzi Európskou úniou a Brazílskou federatívnou republikou o zrušení vízovej povinnosti pri krátkodobých pobytoch pre držiteľov diplomatických, služobných alebo úradných pasov (ďalej len „dohoda“) s výhradou jej uzavretia.

               Text dohody, ktorá sa má podpísať, je pripojený k tomuto rozhodnutiu.

               Článok 2

               Vyhlásenia pripojené k tomuto rozhodnutiu sa v mene Únie schvaľujú.

               Článok 3

               Generálny sekretariát Rady udelí osobe, resp. osobám, ktoré určí vyjednávač dohody, plnú moc na podpis dohody s výhradou jej uzavretia.

               Článok 4

               Toto rozhodnutie nadobúda účinnosť dvadsiatym dňom po jeho prijatí.

               V Bruseli

                     Za Radu

                     predseda

                     (1)

                        Ú. v. EÚ L 182, 29.6.2013, s. 1.

                     (2)

                        Ú. v. ES L 239, 22.9.2000, s. 19.

                     (3)

                        Ú. v. EÚ L 105, 13.4.2006, s. 1.

                     (4)

                        Ú. v. EÚ L 243, 15.9.2009, s. 1.

                     (5)

                        Ú. v. ES L 081, 21.3.2001, s. 1.

                     (6)

                        Ú. v. EÚ L 169, 30.6.2009, s. 1.

                     (7)

                        Ú. v. EÚ L 169, 30.6.2009, s. 23.

                     (8)

                        Ú. v. EÚ L 169, 30.6.2009, s. 9.

                     (9)

                        S Brazíliou uzavrela Európska únia dve dohody. Jednu pre držiteľov bežných cestovných pasov (Ú. v. EÚ L 255, 21.9.2012, s. 4) a samostatnú dohodu pre držiteľov diplomatických, služobných a úradných pasov (Ú. v. EÚ L 66, 12.3.2011, s. 2).

                     (10)

                        Ú. v. EÚ L 169, 30.6.2009, s. 16.

                     (11)

                        Ú. v. EÚ L 169, 30.6.2009, s. 37.

                     (12)

                        Ú. v. EÚ L 169, 30.6.2009, s. 30.

                     (13)

                        Porovnaj „účel“ a „trvanie pobytu“ v dohodách.

                     (14)

                        COM(2014) 468 final.

                     (15)

                        Rozhodnutie Rady, ktorým sa Komisia poveruje začať rokovania o zmene dohôd o zrušení víz pri krátkodobých pobytoch uzavretých medzi Európskou úniou/Európskym spoločenstvom a Antiguou a Barbudou, Bahamským spoločenstvom, Barbadosom, Brazílskou federatívnou republikou, Maurícijskou republikou, Federáciou Svätého Krištofa a Nevisu a Seychelskou republikou, prijaté Radou 9. októbra 2014.

                     (16)

                        COM(2016) 194 final.

                     (17)

                        Nariadenie Európskeho parlamentu a Rady (EÚ) č. 610/2013 z 26. júna 2013, ktorým sa mení nariadenie Európskeho parlamentu a Rady (ES) č. 562/2006, ktorým sa ustanovuje kódex Spoločenstva o pravidlách upravujúcich pohyb osôb cez hranice (Kódex schengenských hraníc), Dohovor, ktorým sa vykonáva Schengenská dohoda, nariadenia Rady (ES) č. 1683/95 a (ES) č. 539/2001 a nariadenia Európskeho parlamentu a Rady (ES) č. 767/2008 a (ES) č. 810/2009 (Ú. v. EÚ L 182, 29.6.2013, s. 1).

                     (18)

                        Rozhodnutie Rady 2000/365/ES z 29. mája 2000, ktoré sa týka požiadavky Spojeného kráľovstva Veľkej Británie a Severného Írska zúčastňovať sa na niektorých ustanoveniach schengenského acquis (Ú. v. ES L 131, 1.6.2000, s. 43).

                     (19)

                        Rozhodnutie Rady 2002/192/ES z 28. februára 2002 o požiadavke Írska zúčastňovať sa na niektorých ustanoveniach schengenského acquis (Ú. v. ES L 64, 7.3.2002, s. 20).

    ---documentbreak---

               EURÓPSKA KOMISIA
            V Bruseli11. 4. 2018
            COM(2018) 176 final
            PRÍLOHA
            k
            návrhu rozhodnutia Rady
            o podpise v mene Európskej únie Dohody medzi Európskou úniou a Brazílskou federatívnou republikou, ktorou sa mení Dohoda medzi Európskou úniou a Brazílskou federatívnou republikou o zrušení vízovej povinnosti pri krátkodobých pobytoch pre držiteľov diplomatických, služobných alebo úradných pasov

               PRÍLOHA

               DOHODA

               medzi Európskou úniou a Brazílskou federatívnou republikou, ktorou sa mení Dohoda medzi Európskou úniou a Brazílskou federatívnou republikou o zrušení vízovej povinnosti pri krátkodobých pobytoch pre držiteľov diplomatických, služobných alebo úradných pasov

               EURÓPSKA ÚNIA

               na jednej strane a

               BRAZÍLSKA FEDERATÍVNA REPUBLIKA (ďalej len „Brazília“)

               na strane druhej,

               ďalej spoločne len „zmluvné strany“,

               SO ZRETEĽOM na Dohodu medzi Európskou úniou a Brazílskou federatívnou republikou o zrušení vízovej povinnosti pri krátkodobých pobytoch pre držiteľov diplomatických, služobných alebo úradných pasov (ďalej len „dohoda“), ktorá nadobudla platnosť 1. apríla 2011,

               BERÚC NA VEDOMIE, že dohoda funguje k spokojnosti občanov zmluvných strán, ktorí sú držiteľmi diplomatických, služobných alebo úradných pasov,

               ZOHĽADŇUJÚC, že vymedzenie krátkodobého pobytu stanovené v dohode (tri mesiace počas šesťmesačného obdobia odo dňa prvého vstupu) nie je dostatočne presné, a konkrétne, že pojem „deň prvého vstupu“ môže viesť k nejasnostiam a otázkam,

               MAJÚC NA PAMÄTI, že nariadením (EÚ) č. 610/2013 z 26. júna 2013 sa zaviedli horizontálne zmeny v acquis Únie v oblasti „vnútorných“ víz a hraníc a krátkodobý pobyt sa v ňom vymedzil ako „obdobie 90 dní v rámci akéhokoľvek 180-dňového obdobia“,

               ZOHĽADŇUJÚC, že systém vstup/výstup, ktorý Európska únia zavedie, si vyžaduje jednotné a jednoznačné vymedzenie krátkodobého pobytu uplatniteľné na všetkých štátnych príslušníkov tretích krajín,

               ŽELAJÚC SI, aby sa zabezpečilo plynulé vybavovanie cestujúcich na hraničných priechodoch zmluvných strán,

               ZOHĽADŇUJÚC Protokol o postavení Spojeného kráľovstva a Írska s ohľadom na priestor slobody, bezpečnosti a spravodlivosti a Protokol o schengenskom acquis začlenenom do rámca Európskej únie, ktoré sú pripojené k Zmluve o Európskej únii a Zmluve o fungovaní Európskej únie, a potvrdzujúc, že ustanovenia tejto dohody sa nevzťahujú na Spojené kráľovstvo a Írsko,

               SA DOHODLI TAKTO:

               Článok 1

               Dohoda sa mení v súlade s ustanoveniami tohto článku:

               1.V článku 1 sa slová „tri mesiace počas obdobia šiestich mesiacov“ nahrádzajú slovami „90 dní v rámci akéhokoľvek 180-dňového obdobia“.

               2.Článok 4 ods. 1 sa nahrádza takto:

               „Občania Únie, ktorí sú držiteľmi platného diplomatického, služobného alebo úradného pasu, sa môžu zdržiavať na území Brazílie maximálne 90 dní v rámci akéhokoľvek 180-dňového obdobia.“

               3.Článok 4 ods. 2 sa nahrádza takto:

               „Občania Brazílie, ktorí sú držiteľmi platného diplomatického, služobného alebo úradného pasu, sa môžu zdržiavať na území členských štátov plne uplatňujúcich schengenské acquis maximálne 90 dní v rámci akéhokoľvek 180-dňového obdobia. Toto obdobie sa vypočíta bez ohľadu na akýkoľvek pobyt v členskom štáte, ktorý ešte v plnom rozsahu neuplatňuje schengenské acquis.

               Občania Brazílie, ktorí sú držiteľmi platného diplomatického, služobného alebo úradného pasu, sa môžu zdržiavať na území každého členského štátu, ktorý ešte v plnom rozsahu neuplatňuje schengenské acquis, maximálne 90 dní v rámci akéhokoľvek 180-dňového obdobia bez ohľadu na obdobie pobytu vypočítané pre územie členských štátov plne uplatňujúcich schengenské acquis.“

               4.V článku 4 ods. 3 sa slová „tri mesiace“ nahrádzajú slovami „90 dní.“

               5.Posledná veta článku 8 ods. 4 sa nahrádza takto:

               „Zmluvná strana, ktorá pozastavila uplatňovanie tejto dohody, okamžite informuje druhú zmluvnú stranu o tom, že dôvody na pozastavenie pominuli, a pozastavenie zruší.“

               Článok 2

               Zmluvné strany ratifikujú alebo schvália túto dohodu v súlade so svojimi príslušnými postupmi a dohoda nadobudne platnosť prvým dňom šiesteho mesiaca nasledujúceho po dni, keď posledná zmluvná strana oznámi druhej zmluvnej strane, že ukončila uvedené postupy.

               V […], [deň] [mesiac] dvetisíc sedemnásť v dvoch vyhotoveniach v anglickom, bulharskom, českom, dánskom, estónskom, fínskom, francúzskom, gréckom, holandskom, chorvátskom, litovskom, lotyšskom, maďarskom, maltskom, nemeckom, poľskom, portugalskom, rumunskom, slovenskom, slovinskom, španielskom, švédskom a talianskom jazyku, pričom všetky znenia sú rovnako autentické.

               Za Európsku úniu

               Za Brazílsku federatívnu republiku

               SPOLOČNÉ VYHLÁSENIE TÝKAJÚCE SA ISLANDU, NÓRSKA, ŠVAJČIARSKA A LICHTENŠTAJNSKA

               Je žiaduce, aby orgány Nórska, Islandu, Švajčiarska, Lichtenštajnska na jednej strane a Brazílie na strane druhej bezodkladne zmenili existujúce bilaterálne dohody o zrušení vízovej povinnosti pri krátkodobých pobytoch pre držiteľov diplomatických, služobných alebo úradných pasov v súlade s podmienkami tejto dohody.

               SPOLOČNÉ VYHLÁSENIE TÝKAJÚCE SA VÝKLADU OBDOBIA 90 DNÍ V RÁMCI AKÉHOKOĽVEK 180-DŇOVÉHO OBDOBIA

               Zmluvné strany sa dohodli, že obdobie maximálne 90 dní v rámci akéhokoľvek 180-dňového obdobia, stanovené v článku 4 tejto dohody, je buď nepretržitý pobyt, alebo niekoľko za sebou nasledujúcich pobytov, ktoré v rámci akéhokoľvek 180-dňového obdobia netrvajú spolu dlhšie ako 90 dní.

               Pojem „akékoľvek“ znamená, že sa uplatňuje pohyblivé 180-dňové referenčné obdobie, v rámci ktorého sa spätne započítava každý deň pobytu počas obdobia posledných 180 dní s cieľom overiť, či je požiadavka týkajúca sa 90 dní v rámci akéhokoľvek 180-dňového obdobia naďalej splnená. Okrem iného to znamená, že neprítomnosťou počas neprerušeného obdobia 90 dní vzniká nárok na nový pobyt v dĺžke maximálne 90 dní.

               ________


               EURÓPSKA KOMISIA
            V Bruseli17. 5. 2018
            COM(2018) 275 final
            2018/0130(COD)
            Návrh
            ROZHODNUTIE EURÓPSKEHO PARLAMENTU A RADY,
            ktorým sa mení smernica Rady 96/53/ES, pokiaľ ide o lehotu na vykonávanie osobitných pravidiel týkajúcich sa maximálnej dĺžky v prípade kabín, ktoré majú lepšie aerodynamické vlastnosti, energetickú účinnosť a sú bezpečnejšie

               DÔVODOVÁ SPRÁVA

               1.
                     KONTEXT NÁVRHU

               •
                     Dôvody a ciele návrhu

               Smernica Rady 96/53/ES z 25. júla 1996, ktorou sa v Spoločenstve stanovujú najväčšie prípustné rozmery niektorých vozidiel vo vnútroštátnej a medzinárodnej cestnej doprave a maximálna povolená hmotnosť v medzinárodnej cestnej doprave
                  1
               , bola naposledy revidovaná smernicou Európskeho parlamentu a Rady (EÚ) 2015/719 z 29. apríla 2015, ktorou sa v Spoločenstve stanovujú najväčšie prípustné rozmery niektorých vozidiel vo vnútroštátnej a medzinárodnej cestnej doprave a maximálna povolená hmotnosť v medzinárodnej cestnej doprave
                  2
               .

               Jedným z cieľov smernice (EÚ) 2015/719 bolo zlepšiť aerodynamiku motorových vozidiel spadajúcich do rozsahu pôsobnosti smernice tým, že sa im umožnilo odchýliť od obmedzení týkajúcich sa maximálnych dĺžok, ak sa dodržali určité podmienky. Ďalším cieľom bolo prispôsobiť právne predpisy technologickému vývoju a meniacim sa potrebám trhu a uľahčiť intermodálnu prepravu.

               Výnimka z obmedzení týkajúcich sa maximálnych dĺžok bola udelená pre zadnú časť vozidiel, na montáž aerodynamických zariadení
                  3
               , a pre prednú časť vozidiel
                  4
               , aby kabíny nákladných vozidiel mohli mať zaoblenejší a aerodynamickejší tvar.

               Toto rozhodnutie sa týka prednej časti vozidiel, to znamená kabín, ako sa uvádza v článku 9a smernice 96/53/ES zmenenej smernicou (EÚ) 2015/719. V tomto ustanovení sa stanovuje niekoľko podmienok, medzi ktoré patrí súlad vozidla s požiadavkami na polomer otáčania, stanovenými v bode 1.5 prílohy I.

               V posúdení vplyvu
                  5
                dopĺňajúcom návrh na zmenu smernice 96/53/ES
                  6
                Komisia zistila významné výhody vyplývajúce z udelenia výnimky týkajúcej sa dĺžok, o ktorej sa v súčasnosti uvažuje v pozmeňujúcej smernici (EÚ) 2015/719. Okrem významných aerodynamických zlepšení vyplývajúcich z aerodynamických zariadení zadných častí a predĺžených kabín, by takéto kabíny priniesli výhody aj z hľadiska lepšej viditeľnosti pre vodičov, zlepšenej bezpečnosti pre iných účastníkov cestnej premávky, ako aj bezpečnosti a pohodlia pre vodičov.

               Zatiaľ čo v posúdení vplyvu Komisie sa nenavrhovala potreba moratória v súvislosti s nadobudnutím platnosti predĺžených kabín, definitívny kompromis medzi zákonodarcami, prijatý v článku 9a ods. 3 smernice (EÚ) 2015/719, obsahoval moratórium na obdobie 3 rokov.

               Vzhľadom na súčasnú situáciu a vzhľadom na to, že emisie CO2 z cestnej dopravy predstavujú štvrtinu všetkých emisií CO2 v EÚ a že v období rokov 2015 – 2030 sa predpokladá nárast emisií z cestnej dopravy o 6 %, sa Komisia domnieva, že výhody vyplývajúce z predĺžených kabín by sa mali čo najskôr využívať. Dôležitosť tejto záležitosti sa potvrdzuje aj v návrhu týkajúcom sa noriem o CO2 pre ťažké nákladné vozidlá, ktorý navrhla Komisia ako súčasť balíka mobility III, kde sa osobitne zdôrazňuje význam aerodynamických kabín
                  7
               . Dodržiavanie budúcich emisných noriem CO2 pre ťažké nákladné vozidlá bude v skutočnosti vyžadovať uplatňovanie rôznych technológií na zlepšenie energetickej účinnosti, pričom zavedenie aerodynamických kabín je najúčinnejším opatrením na zníženie odporu vzduchu.

               Moratórium, ktoré je súčasťou platných právnych predpisov však odrádza výrobcov od zlepšovania aerodynamiky kabín ako spôsobu na dosiahnutie súladu s pripravovanými normami CO2 pre ťažké nákladné vozidlá. Moratórium navyše odporuje aj princípu inovácie a zásad lepšej regulácie, pretože bráni vývoju nových technológií a koncepcií.

               Komisia preto navrhuje skrátiť lehotu na transpozíciu článku 9a ods. 1 smernice 95/53/ES. Nové navrhované znenie článku 9a ods. 3 by stále ponechalo členským štátom dostatok času na prijatie potrebných krokov.

               V tejto súvislosti sa vzal do úvahy čas potrebný na prijatie tohto rozhodnutia.

               Okrem toho treba spomenúť aj to, že po prvé, zmena v rámci typového schvaľovania uvedená v článku 9a ods. 2 sa môže uskutočniť zmenou nariadenia Komisie (EÚ) č. 1230/2012
                  8
               , ako vyplýva z bližšieho preskúmania problému. Zmena nariadenia (EÚ) č. 1230/2012, ktorej dokončenie sa odhaduje do konca roka 2018, sa urobí vykonávacím opatrením podľa nariadenia o všeobecnej bezpečnosti
                  9
               . Novou lehotou stanovenou v tomto návrhu sa zohľadňuje táto skutočnosť a mala by zabezpečiť, aby sa vnútroštátne opatrenia, ktorými sa transponuje článok 9a ods. 1 smernice 96/53/ES, uplatňovali približne v rovnakom čase ako zmena nariadenia Komisie (EÚ) č. 1230/2012.

               Po druhé, nie je potrebné zachovať presnú postupnosť zmien, ako sa v súčasnosti zvažuje v článku 9a ods. 3 smernice 96/53/ES. Pohyb príslušných vozidiel na cestách si vyžaduje kumulatívne zmeny v rámci typového schvaľovania a zmenu stanovenú v článku 9a ods. 1 smernice 96/53/ES. Transpozícia poslednej uvedenej zmeny si sama osebe nevyžaduje predchádzajúcu zmenu v rámci typového schvaľovania. Stačí, ak sa vo vnútroštátnych pravidlách stanoví typové schvaľovanie ako podmienka, ako sa stanovuje v článku 9a ods. 1 smernice 96/53/ES.

               Navrhovaná zmena je plne v súlade s posúdením vplyvu
                  10
               , ktoré už Komisia vykonala a v ktorom sa – ako sa už uviedlo – neuvažovalo o moratóriu, ktoré prijali spoluzákonodarcovia. Z toho istého dôvodu by nebolo potrebné vykonať posúdenie vplyvu tohto návrhu.

               •
                     Súlad s existujúcimi ustanoveniami v tejto oblasti politiky

               Tento návrh je v súlade s existujúcimi politikami týkajúcimi sa noriem CO2 pre ťažké nákladné vozidlá a podporuje ich, ako sa v súčasnosti navrhuje. Okrem toho je v súlade s existujúcimi politikami zameranými na zníženie počtu nehôd a smrteľných nehôd v cestnej doprave.

               Týmto návrhom sa iba stanovuje skorší dátum, od ktorého sa môžu používať aerodynamickejšie a/alebo bezpečnejšie kabíny, než bol dátum stanovený v smernici 2015/719, návrh teda nemá vplyv na intermodálnu dopravu ani na všeobecný cieľ podporovať alternatívy k cestnej doprave.

               •
                     Súlad s ostatnými politikami Únie

               Návrh priamo prispieva k prvej politickej priorite Junckerovej Komisie: Pracovné miesta, rast a investície,
                     a to tým, že umožní výrobcom nákladných automobilov a dodávateľom zariadení inovovať a vyrábať nové modely ťažkých nákladných vozidiel. Cieľom tohto návrhu je prispieť aj k priorite týkajúcej sa energetickej únie a klímy, a to prostredníctvom zníženia emisií z ťažkých nákladných vozidiel.

               2.
                     PRÁVNY ZÁKLAD, SUBSIDIARITA A PROPORCIONALITA

               •
                     Právny základ

               Právnym základom navrhovanej zmeny je článok 91 ods. 1 Zmluvy o fungovaní Európskej únie (ZFEÚ).

               •
                     Subsidiarita

               Návrh je obmedzený na úpravu lehôt stanovených v článku 9a ods. 3 smernice 96/53/ES. Takúto úpravu môže dosiahnuť len samotná Únia.

               Navyše narušeniam vnútorného trhu sa možno vyhnúť len ustanovením jednotného dátumu uplatňovania nových pravidiel.

               •
                     Proporcionalita

               Návrh politiky je vo vzťahu k identifikovaným problémom primeraný a neprekračuje rámec toho, čo je potrebné na ich riešenie. Toto opatrenie sa konkrétne obmedzuje na úpravu lehoty na transpozíciu článku 9a ods. 1 smernice 96/53/ES a navyše stále ponecháva dostatok času na to, aby členské štáty prijali potrebné kroky.

               •
                     Výber nástroja

               Zmeny smerníc by obvykle mali mať rovnakú formu, t. j. formu pozmeňujúcich smerníc.

               Tento konkrétny prípad však zahŕňa iba zmenu lehoty uloženej členským štátom. Táto zmena ako taká nemôže byť transponovaná členskými štátmi. Preto by mala mať formu rozhodnutia.

               3.
                     VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU

               Vzhľadom na to, že pre tento návrh sa nevyžaduje žiadne dodatočné posúdenie vplyvu, odkazuje sa na posúdenie vplyvu, ktoré už Komisia vykonala: SWD (2013) 108 final

               4.
                     VPLYV NA ROZPOČET

               Navrhovaná zmena nemá vplyv na rozpočet Únie.

               5.
                     ĎALŠIE PRVKY

               •
                     Podrobné vysvetlenie konkrétnych ustanovení návrhu

               Návrh má tieto hlavné prvky:

               Smernica 96/53/ES

               Článok 9a

               Súčasný článok 9a ods. 3 zahŕňa trojročné moratórium na zavedenie aerodynamických kabín po dátume transpozície alebo uplatňovania potrebných zmien, pokiaľ ide o technické požiadavky na typové schvaľovanie.

               Navrhuje sa upraviť článok 9a ods. 3 s cieľom potlačiť trojročné moratórium a dosiahnuť kratšiu, ale primeranú lehotu.

               2018/0130 (COD)

               Návrh

               ROZHODNUTIE EURÓPSKEHO PARLAMENTU A RADY,

               ktorým sa mení smernica Rady 96/53/ES, pokiaľ ide o lehotu na vykonávanie osobitných pravidiel týkajúcich sa maximálnej dĺžky v prípade kabín, ktoré majú lepšie aerodynamické vlastnosti, energetickú účinnosť a sú bezpečnejšie

               EURÓPSKY PARLAMENT A RADA EURÓPSKEJ ÚNIE,

               so zreteľom na Zmluvu o fungovaní Európskej únie, a najmä na jej článok 91 ods. 1,

               so zreteľom na návrh Európskej komisie,

               po predložení návrhu legislatívneho aktu národným parlamentom,

               so zreteľom na stanovisko Európskeho hospodárskeho a sociálneho výboru
                  11
               ,

               so zreteľom na stanovisko Výboru regiónov
                  12
               ,

               konajúc v súlade s riadnym legislatívnym postupom,

               keďže:

               1.Smernica Rady 96/53/ES z 25. júla 1996, ktorou sa v Spoločenstve stanovujú najväčšie prípustné rozmery niektorých vozidiel vo vnútroštátnej a medzinárodnej cestnej doprave a maximálna povolená hmotnosť v medzinárodnej cestnej doprave
                  13
               , bola zmenená smernicou Európskeho parlamentu a Rady (EÚ) 2015/719
                  14
                s cieľom znížiť spotrebu energie a emisie skleníkových plynov a prispôsobiť právne predpisy technologickému vývoju a meniacim sa potrebám trhu a uľahčiť intermodálnu prepravu.

               2.Zlepšená aerodynamika kabín motorových vozidiel by umožnila výrazné zisky, pokiaľ ide o energetický výkon vozidiel. Takéto zlepšenie však nebolo možné v rámci obmedzení týkajúcich sa maximálnych dĺžok stanovených v smernici 96/53/ES bez toho, aby sa znížila nosnosť vozidla. Preto sa smernicou (EÚ) 2015/719 zaviedla výnimka z obmedzení týkajúcich sa maximálnych dĺžok.

               3.Smernica (EÚ) 2015/719 zahŕňala aj trojročné moratórium na zavedenie aerodynamických kabín po dátume transpozície alebo uplatňovania potrebných zmien, pokiaľ ide o technické požiadavky na typové schvaľovanie.

               4.S cieľom čo najskôr zrealizovať výhody aerodynamických kabín z hľadiska energetického výkonu ťažkých nákladných vozidiel, ale aj z hľadiska lepšej viditeľnosti pre vodičov, bezpečnosti ostatných účastníkov cestnej premávky, ako aj bezpečnosti a pohodlia pre vodičov, treba zabezpečiť, aby sa takéto aerodynamické kabíny mohli zaviesť bez zbytočného odkladu, hneď ako sa zavedú potrebné požiadavky na typové schvaľovanie.

               5.Smernica Rady 96/53/ES by sa preto mala zodpovedajúcim spôsobom zmeniť,

               PRIJALI TOTO ROZHODNUTIE:

               Článok 1

               V článku 9a smernice Rady (EÚ) 96/53/ES sa odsek 3 nahrádza takto:

               „3. Odsek 1 sa uplatňuje od [XXX] [OP prosím vložte dátum: 4 mesiace po nadobudnutí účinnosti tohto rozhodnutia].“

               Článok 2

               Toto rozhodnutie nadobúda účinnosť dvadsiatym dňom po jeho uverejnení v Úradnom vestníku Európskej únie.

               V Bruseli

                  Za Európsky parlament
                        Za Radu

                  predseda
                        predseda

                     (1)

                        Ú. v. ES L 235, 17.9.1996, s. 59.

                     (2)

                        Ú. v. EÚ L 115, 6.5.2015, s. 1.

                     (3)

                        Článok 8b.

                     (4)

                        Článok 9a.

                     (5)

                        SWD(2013) 108 final.

                     (6)

                        COM(2013) 195 final.

                     (7)

                        COM(2018) 284.

                     (8)

                        Nariadenie Komisie (EÚ) č. 1230/2012 z 12. decembra 2012, ktorým sa vykonáva nariadenie Európskeho parlamentu a Rady (ES) č. 661/2009, pokiaľ ide o požiadavky na typové schválenie v prípade hmotností a rozmerov motorových vozidiel a ich prípojných vozidiel, a mení a dopĺňa smernica Európskeho parlamentu a Rady 2007/46/ES, Ú. v. EÚ L 353, 21.12.2012, s. 31.

                     (9)

                        Nariadenie (EÚ) č. 661/2009.

                     (10)

                        SWD(2013) 108 final.

                     (11)

                        Ú. v. EÚ C […], […], s. […].

                     (12)

                        Ú. v. EÚ C […], […], s. […].

                     (13)

                        Ú. v. ES L 235, 17.9.1996, s. 59.

                     (14)

                        Smernica Európskeho parlamentu a Rady (EÚ) 2015/719 z 29. apríla 2015, ktorou sa mení smernica Rady 96/53/ES, ktorou sa v Spoločenstve stanovujú najväčšie prípustné rozmery niektorých vozidiel vo vnútroštátnej a medzinárodnej cestnej doprave a maximálna povolená hmotnosť v medzinárodnej cestnej doprave (Ú. v. EÚ L 115, 6.5.2015, s. 1).